Vrou by sentrum in Randparkrif in kapingspoging doodgeskiet | Netwerk24
Deur Cara-Lee Dorfling 18 Januarie 2020 19:46
Die polisie het teen Saterdag nog nie veel inligting bekend gemaak nie en net gesê dit lyk of ’n kaping verkeerd geloop het.
Luidens ’n inskrywing op Facebook deur een van die Honeydew-gemeenskapspolisiëringsforums het die voorval omstreeks 21:45 by die Eagle’s Landing-winkelsentrum aan Christiaan de Wet-rylaan in Randparkrif gebeur.
Lede van die forum het gereageer nadat hulle oor ’n skietery ingelig is. Toe hulle daar aankom, het paramedici die slagoffer probeer help, maar sy is noodlottig gewond.
“Die ondersoek duur voort en geen nader besonderhede kan in die stadium bekend gemaak word nie,” lui die inskrywing.
Kapt. Balan Muthan, woordvoerder vir die Honeydew-polisiekantoor, het Saterdag gesê die polisie ondersoek sake van moord en poging tot kaping.
Muthan kon geen besonderhede oor die oorledene bekend maak nie.
Lede van die Honeydew-gemeenskapspolisiëringsforums was Vrydagaand op die toneel by die Eagle’s Landing-winkelsentrum waar ’n vrou doodgeskiet is. Foto: Facebook, Honeydew Sector 3 CPF
Meer oor: Eagle’S Landing-Winkelsentrum | Randparkrif | Johannesburg | Moord | Misdaad | Rooftog | Kaping
Baba met gesin herenig ná kaping